Source: http://projektjeink.birosag.hu/sites/default/files/allomanyok/e-learning/alaptorveny_birok/birak_jogallasa/lecke2_lap1.html
Timestamp: 2019-10-19 16:59:54+00:00

Document:
A bírói pályázati eljárásra vonatkozó szabályozás bemutatása, a bírói tanács rangsorától való eltérés esetén követendő eljárás és az OBT által kialakított szempontrendszer ismertetése. A pályázat eredményével szembeni jogorvoslat intézményének bevezetése.
A bírói pályázat
A pályázati rangsor
A bírói álláshelyre néhány kivételtől eltekintve pályázatot kell kiírni.
Ilyen kivételnek minősül például:
ha a korábban felmentett bírót munkaügyi jogvita alapján kell bírói tisztségébe visszahelyezni,
ha a bírót határozatlan idejű kinevezésre alkalmasnak találták,
ha a bíróság megszűnt, illetve hatásköre vagy illetékességi területe úgy lecsökken, hogy ott a bíró további foglalkoztatása nem lehetséges és ezért őt át kell helyezni (pl. közigazgatási és munkaügyi bíróságok felállítása),
OBH-ba, minisztériumba vagy a Kúriára való beosztása megszűnése esetén,
ha a bírósági vezetőt vezetői megbízatásának megszűnését követően tényleges bírói álláshelyre osztják be.
A kiválasztás során garantálni kell, hogy a bírói álláshelyet
valamennyi – a jogszabályi, valamint a pályázati felhívásban meghatározott feltételeket teljesítő – pályázó számára egyenlő esélyt biztosító,
a Bjt-ben szabályozott pályázati eljárás eredményeként
a legalkalmasabb jelölt nyerje el.
Pályázat kiírására az OBH elnöke jogosult. Miután az adott bíróság elnöke az OBH elnökét az álláshely megüresedéséről értesítette, az OBH elnöke az adott álláshely ismételt betöltésének indokoltságát vizsgáló ügyforgalmi elemzést követően dönt arról, hogy
a megüresedő bírói álláshelyre pályázatot ír ki,
a pályázatot nem írja ki,
az álláshelyet másik bírósághoz csoportosítja át,
a megüresedő álláshely betöltésére irányuló pályázat kiírásáról legkésőbb 6 hónapon belül dönt, vagy
az álláshelyet a törvény alapján pályázat kiírása nélkül tölti be.
A pályázati felhívásnak a bírói kinevezéshez szükséges valamennyi feltételt tartalmaznia kell. Így tartalmaznia kell
annak a bíróságnak a megnevezését, amelyre a pályázat kiírásra kerül,
a betöltendő álláshely ügyszakát,
a pályázat beérkezésének határidejét,
a pályázat benyújtásának helyét,
azt, hogy a pályázattal érintett álláshelyre beérkezett pályázatok mely szabályok alapján kerülnek elbírálásra.
Jogszabályban nem szereplő pályázati feltétel a munkakörhöz szükséges speciális szakismeret esetén írható elő, erről a pályázókat tájékoztatni kell. A pályázati feltételekben rögzíteni kell azt is, ha a pályázónak vállalnia kell bizonyos időbeli korlátok között a más szolgálati helyre való kirendelést („mozgó” bírói álláshely). A pályázati felhívást
a bíróságok hivatalos lapjában,
a bíróságok központi internetes honlapján bárki számára hozzáférhető módon közzé kell tenni.
A pályázatot mindig a kiírt pályázatnak megfelelő bíróság elnökéhez kell benyújtani. Ez a pályázati pontrendszert is érintő megoldás az alsóbb fokú bíróság elnökének formálisan is lehetőséget biztosít a kiválasztási eljárás eredményének befolyásolására.
a pályázót meghallgathatja és
járásbíróságra, kerületi bíróságra, valamint a közigazgatási és munkaügyi bíróságra kiírt pályázat esetén a pályázatot megküldi a törvényszék elnökének.
A bíróság (törvényszék, ítélőtábla, Kúria) elnöke a pályázatokat haladéktalanul továbbítja a pályázati rangsor felállítására jogosult bírói tanácsnak illetve magasabb bírói álláshely esetében a véleményezésre jogosult kollégiumnak. A kollégium a véleményét megküldi a bírói tanácsnak. A pályázónak a pályázat benyújtásakor
igazolnia kell a kinevezéshez szükséges adatokat és tényeket,
hatósági erkölcsi bizonyítvánnyal igazolnia kell azt a tényt, hogy a kinevezését kizáró körülmény vele szemben nem áll fenn,
2012. december 31. napjáig hatósági bizonyítvánnyal kellett eleget tenni ennek a követelménynek.
2013. január 1. napjától változott azonban a bűnügyi nyilvántartási rendszerről szóló 2009.évi XLVII. törvény.
Az új törvényi rendelkezés értelmében a hatósági bizonyítvány és a hatósági erkölcsi bizonyítvány egybeolvadt, neve hatósági erkölcsi bizonyítvány.
Az igénylőnek kell választania a tekintetben, hogy hatósági bizonyítványt vagy erkölcsi bizonyítványt kér.
igazolnia kell, hogy rendelkezik érvényes pályaalkalmassági vizsgálati eredménnyel. Ez változást jelent a korábbi szabályozáshoz képest, mert a pályázónak már a pályázat benyújtásakor rendelkeznie kell pozitív pályaalkalmassági vizsgálati eredménnyel.
Ha a pályázó pályázata elkésett, azt az adott bírói állás tekintetében munkáltatói jogkört gyakorló bírósági elnök elutasítja. Tehát a járásbíróság elnöke, valamint a közigazgatási és munkaügyi bíróság elnöke ilyen jogkörrel nem rendelkezik. Hiányos pályázatot benyújtó pályázót rövid határidő tűzésével felhívja a hiányok pótlására, ennek elmulasztása esetén a pályázatot elutasítja.
A pályázati határidő leteltét követő 15 napon belül, (attól függően, hogy a pályázatot milyen bíróságra írták ki)
az ítélőtábla vagy
bírói tanácsa a pályázókat meghallgatja, és a pályázatokat az elért pontszámoknak megfelelően rangsorolja.
A pályázati rangsor kialakítása során figyelembe veendő szempontokat a Bjt. és a bírói álláspályázatok elbírálásának részletes szabályairól és a pályázati rangsor kialakítása során adható pontszámokról szóló 7/2011. (III. 4.) KIM rendelet határozza meg.
A bírói tanács a pályázati rangsort a rendelet 1. mellékletében meghatározott értékelési szempontok szerinti pontozással – az egyes értékelési szempontokra adott pontszámok összegzése alapján – alakítja ki. A rangsor kialakítása során a bírói tanács értékeli többek között:
a bírósági fogalmazói és bírósági titkári joggyakorlati időt,
a bírói szolgálati idő szakmai értékelésének eredményét,
a jogi szakvizsga letételét követő gyakorlati vagy szolgálati idő tartamát
(A joggyakorlat idejének pontozása a jogi szakvizsgát követően jogi munkaterületen eltöltött gyakorlati idő figyelembevételével történik. A fizetés nélküli és rendkívüli szabadság, szülési szabadság, gyermekgondozási díj, gyermekgondozási segély és a táppénz időtartamát legfeljebb összesen három hónap erejéig lehet beszámítani a gyakorlati időbe. A pontozásnál az értékelés időpontjában fennálló joggyakorlati idő vehető figyelembe).
magasabb bírói álláshelyre pályázó esetén a kollégium véleményét,
a pályaalkalmassági vizsgálat eredményét,
a jogi szakvizsga eredményét ( a jogi szakvizsgáról szóló 5/1991. (IV. 4.) IM rendelet vagy a jogi szakvizsgáról szóló 12/1976. (XI. 6.) IM rendelet szerinti kitűnő és jeles minősítési kategória pontozható),
a szakjogászi, illetve egyéb (a munkakörhöz kapcsolódó) másoddiplomát (Szakirányú szakjogászi végzettségként és a munkakörhöz kapcsolódó másoddiplomaként a pályázat szerinti álláshely ügyszakának megfelelő területen szerzett szakjogászi végzettség és másoddiploma értékelhető.)
a bírói tanács általi meghallgatás eredményét (A személyes meghallgatás során a bírói tanács meggyőződik a pályázónak a bírói hivatás gyakorlásához szükséges felkészültségéről, továbbá értékeli a pályaalkalmassági vizsgálat eredményét és a pályázót pontozza. A bírói tanács bármely tagja kérdést intézhet a pályázóhoz.)
a betöltendő álláshely szerinti járásbíróság/kerületi bíróság vagy közigazgatási és munkaügyi bíróság elnökének véleményét stb.
A bírói tanács a rangsor kialakítása során a pontszámok alapján kialakult sorrendtől nem térhet el. A 2012. július 17. napjától hatályos szabályozás értelmében, ha a rangsor valamely helyén több pályázó azonos pontszámmal szerepel, az azonos helyen szereplő pályázók közötti sorrendet a bírói tanács általi meghallgatás eredménye alapján kell felállítani.
Ha a bírói tanács általi meghallgatás során is azonos pontszámot érnek el a pályázók, közöttük a bírói tanács egyszerű szótöbbséggel hozott, írásbeli, indokolt határozatával sorrendet állít fel. A bírói tanács a pályázók rangsorát és a pályázatokat továbbítja a törvényszék, az ítélőtábla vagy a Kúria elnökéhez.

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 Kúria